Keimunan kelompok

**Keimunan kelompok** (juga dipanggil **keimunan gerompok**, **keimunan komuniti**, **keimunan** **populasi**, atau **keimunan sosial** ) adalah suatu bentuk perlindungan yang tidak langsung daripada penyakit berjangkit yang berlaku apabila peratusan penduduk yang besar telah menjadi imun atau kebal terhadap sesuatu jangkitan, sehingga memberikan perlindungan secara tidak langsung kepada individu yang tidak imun. Dalam populasi di mana sebilangan besar individu adalah imun, rantaian jangkitan mungkin terganggu, yang menghentikan atau melambatkan penyebaran penyakit. Semakin besar nisbah individu dalam komuniti yang imun, lebih kecil kebarangkalian bahawa mereka yang tidak imun akan bertembung dengan individu yang boleh menjangkit.keimunan individu dapat diperoleh melalui pemulihan daripada sesuatu jangkitan secara semula jadi atau melalui cara buatan seperti pemvaksinan. Sesetengah individu tidak boleh menjadi imun kerana sebab-sebab perubatan dan dalam kumpulan ini keimunan kelompok adalah kaedah perlindungan yang penting. Apabila ambang tertentu telah dicapai, keimunan kelompok secara beransur-ansur menghilangkan penyakit daripada sesebuah populasi itu. Penghapusan ini, jika dicapai di seluruh dunia, boleh menyebabkan pengurangan secara kekal dalam bilangan jangkitan lalu menjadi sifar, yang dipanggil pembasmian. Kaedah ini digunakan untuk pembasmian cacar pada tahun 1977 dan bagi penghapusan penyakit lain. Keimunan kelompok tidak berlaku untuk semua penyakit, hanya penyakit yang menular, yang bermaksud boleh ditularkan dari satu individu ke yang lain. Tetanus, misalnya, menjangkit tetapi tidak menular, jadi keimunan kelompok tidak terpakai. 

Istilah keimunan kelompok pertama kali digunakan pada tahun 1923. Ia diiktiraf sebagai fenomena yang semula jadi pada tahun 1930-an apabila diperhatikan bahawa selepas sejumlah besar kanak-kanak menjadi kebal terhadap campak, bilangan jangkitan baru telah menurun sementara, termasuk di kalangan kanak-kanak yang terdedah. Pemvaksinan besar-besaran untuk mendorong keimunan kelompok telah menjadi biasa dan terbukti berjaya dalam mencegah penyebaran penyakit berjangkit. Pembangkang terhadap pemvaksinan telah menimbulkan cabaran untuk keimunan kelompok, yang membolehkan penyakit yang dapat dicegah secara berterusan kembali kepada masyarakat yang mempunyai kadar vaksin yang tidak mencukupi.

## Mekanisme

Individu yang kebal terhadap penyakit bertindak sebagai penghalang dalam penyebaran penyakit, melambatkan atau mencegah penyebaran penyakit kepada orang lain. Keimunan individu boleh diperoleh melalui jangkitan semula jadi atau melalui cara buatan, seperti pemvaksinan. Apabila kadar kritikal penduduk menjadi imun, yang dipanggil *ambang keimunan kelompok* (HIT) atau *tahap* *keimunan kelompok* (HIL), penyakit itu mungkin tidak lagi berterusan dalam populasi, lalu berhenti menjadi endemik. Ambang ini boleh dikira dengan mengambil *R*0, nombor pembiakan asas, atau bilangan purata jangkitan baru yang disebabkan oleh setiap kes dalam populasi yang mudah terdedah yang homogen, atau bercampur, bermakna setiap individu boleh bersentuhan dengan setiap individu yang mudah terdedah yang lain dalam sesuatu populasi, dan mengalikannya dengan S, perkadaran penduduk yang terdedah kepada jangkitan:

:  \ R_0 \cdot S = 1. 

*S* boleh ditulis semula sebagai (1 - *p*) kerana *p* adalah perkadaran populasi yang kebal dan *p* + *S* sama dengan satu. Kemudian, persamaan boleh disusun semula untuk meletakkan  *p* dengan sendirinya seperti berikut:

:  \ R_0 \cdot (1-p) = 1,  →  1-p = \frac {1} {R_0},  →  p_c = 1 - \frac {1} {R_0}. 

Dengan *p* yang berada dengan sendirinya di sebelah kiri persamaan, kini boleh ditulis sebagai *p*c untuk mewakili kadar kritikal penduduk yang diperlukan untuk menjadi kebal untuk menghentikan penghantaran penyakit, atau ambang keimunan kelompok.Fungsi *R*0 sebagai ukuran penularan, nilai *R*0 yang rendah dikaitkan dengan HIT yang lebih rendah, sedangkan *R*0 yang lebih tinggi menghasilkan HIT yang lebih tinggi. Sebagai contoh, HIT untuk penyakit dengan *R*0 2 secara teorinya hanya 50%, sedangkan penyakit dengan *R*0 10, HITnya adalah 90%. Pengiraan ini mengandaikan bahawa keseluruhan populasi adalah mudah terdedah, bermakna tiada individu yang kebal terhadap penyakit ini. Pada hakikatnya, terdapat kepelbagaian kadar populasi yang kebal kepada penyakit tertentu pada satu-satu masa. Untuk mengambil kira ini, nombor reproduktif yang berkesan *R*e, juga ditulis sebagai *R*t, atau bilangan purata jangkitan yang disebabkan pada masa *t*, boleh didapati dengan mendarabkan *R*0 dengan pecahan penduduk yang masih terdedah. Apabila *R*e dikurangkan dan bertahan di bawah 1, bilangan kes yang berlaku di dalam populasi secara beransur-ansur berkurang sehingga penyakit itu dihapuskan. Jika populasi yang kebal kepada sesuatu penyakit melebihi HIT penyakit itu, jumlah kes akan berkurangan pada kadar yang lebih cepat, bahkan kemungkinan wabak adalah kurang untuk berlaku, dan wabak yang berlaku lebih kecil daripada sepatutnya. Sekiranya *R*e meningkat melebihi 1, maka penyakit itu tidak berada dalam keadaan yang mantap atau tidak berkurangan tetapi secara aktif tersebar melalui populasi dan menjangkiti bilangan orang yang lebih besar daripada biasa.

## Lihat juga

* Kepremunan 

## Rujukan


## Pautan luar

* Satu simulasi visual keimunan kelompok ditulis oleh Shane Killian dan diubahsuai oleh Robert Webb